ໃນວັນທີ 17 ພຶດສະພາ, ຢູ່ສຳນັກງານລັດຖະບານ, ທ່ານນາຍົກລັດຖະມົນຕີ ຟ້າມມິນຈິ໊ງ ໄດ້ມີການໂອ້ລົມທາງໂທລະສັບກັບທ່ານນາຍົກລັດຖະມົນຕີຍີ່ປຸ່ນ Suga Yoshihide.
ທ່ານນາຍົກລັດຖະມົນຕີ Suga Yoshihide ໄດ້ສະແດງຄວາມຊົມເຊີຍ ທ່ານນາຍົກລັດຖະມົນຕີ ຟ້າມມິນຈິ໊ງ ທີ່ໄດ້ຮັບການເລືອກຕັ້ງເປັນນາຍົກລັດຖະມົນຕີແຫ່ງສາທາລະນະລັດສັງຄົມນິຍົມຫວຽດນາມ; ຕີລາຄາສູງບັນດາການປະກອບສ່ວນສຳຄັນທີ່ສຸດ ຕໍ່ການພົວພັນລະຫວ່າງສອງປະເທດໂດຍທ່ານນາຍົກລັດຖະມົນຕີ ຟ້າມມິນຈິ໊ງ ເປັນປະທານຄະນະຜູ້ແທນລັດຖະສະພາມິດຕະພາບຫວຽດນາມ - ຍີ່ປຸ່ນ; ປາດຖະໜາຢາກເຮັດວຽກກັບທ່ານນາຍົກລັດຖະມົນຕີ ຟ້າມມິນຈິ໊ງ ເພື່ອນຳການພົວພັນຄູ່ຮ່ວມມືຍຸດທະສາດຮອບດ້ານຍີ່ປຸ່ນ - ຫວຽດນາມ ໃນການສືບຕໍ່ເຕີບໃຫຍ່ເຂັ້ມແຂງໃນໄລຍະຈະມາເຖິງ.
ທ່ານນາຍົກລັດຖະມົນຕີ Suga Yoshihide ໄດ້ຢືນຢັນວ່າ, ຈະສືບຕໍ່ໜູນຊ່ວຍຫວຽດນາມ ພັດທະນາພື້ນຖານໂຄງລ່າງ, ໂດຍສະເພາະແມ່ນໃນຂົງເຂດຄົມມະນາຄົມຂົນສົ່ງ, ພະລັງງານ, ສິ່ງແວດລ້ອມ; ການຫັນເປັນດີຈີຕອນ, ສືບຕໍ່ໜູນຊ່ວຍການບຳລຸງສ້າງແຫຼ່ງຊັບພະຍາກອນມະນຸດທີ່ມີຄຸນນະພາບສູງໃຫ້ແກ່ຫວຽດນາມ. ທ່ານນາຍົກລັດຖະມົນຕີຍີ່ປຸ່ນ ກໍ່ເນັ້ນໜັກວ່າ, ຍີ່ປຸ່ນ ຈະໜູນຊ່ວຍ, ຮ່ວມມືກັບຫວຽດນາມ ຢ່າງສຸດຂີດ ເພື່ອຮັບປະກັນວັກຊິນກັນໂຄວິດ-19 ທີ່ຈຳເປັນ…
ເພື່ອຊຸກຍູ້ການພົວພັນຂອງສອງປະເທດ ໃຫ້ພັດທະນາຢ່າງຕັ້ງໜ້າ ແລະ ມີປະສິດທິຜົນ, ທ່ານນາຍົກລັດຖະມົນຕີ ຟ້າມມິນຈິ໊ງ ສະເໜີໃຫ້ 2 ຝ່າຍຈົ່ງສຸມໃສ່ຊຸກຍູ້ 5 ຂົງເຂດຮ່ວມມືລວມມີ: ສືບຕໍ່ຮ່ວມມື ແລະ ໜູນຊ່ວຍການພັດທະນາພື້ນຖານໂຄງລ່າງ; ໜູນຊ່ວຍຄວາມສາມາດສຳພັດກັບແຫຼ່ງສະໜອງ ແລະ ຮ່ວມມືໃນການຖ່າຍທອດເຕັກໂນໂລຊີກ່ຽວກັບວັກຊິນກັນໂຄວິດ-19 ໂດຍໄວ; ສົ່ງເສີມ, ໜູນຊ່ວຍວິສາຫະກິດຍີ່ປຸ່ນ ເພີ່ມທະວີການລົງທຶນເຂົ້າຫວຽດນາມ; ສືບຕໍ່ໜູນຊ່ວຍຫວຽດນາມ ບຳລຸງສ້າງແຫຼ່ງຊັບພະຍາກອນມະນຸດທີ່ມີຄຸນນະພາບສູງໃນສະພາບການໃໝ່…
ເນື່ອງໃນໂອກາດນີ້, ນາຍົກລັດຖະມົນຕີສອງທ່ານ ຍັງໄດ້ແລກປ່ຽນກ່ຽວກັບບັນດາບັນຫາພາກພື້ນ ແລະ ສາກົນເຊິ່ງສອງຝ່າຍມີຄວາມສົນໃຈ, ໃນນັ້ນມີບັນຫາທະເລຕາເວັນອອກ; ເຫັນດີສືບຕໍ່ເຮັດວຽກຢ່າງໃກ້ຊິດຢູ່ບັນດາເວທີປາໄສຫຼາຍຝ່າຍ, ໂດຍສະເພາະ ຢູ່ສະຫະປະຊາຊາດ ແລະ ອາຊຽນ.
ຄຳຮຸ່ງ